  Виталий Пронин Ижын улӥсь пор егитъёсБерло дыре Ижкарын паськыт вӧлмемын визь сынан шудонъёс. Ӟуч «60 секунд», «Что? Где? Когда?» вӧзын йӧно сылэ удмурт «Шудком» клуб. Фин-угор калыкъёслэсь но тодон-валанъёссэс 17-тӥ коньывуонэ «ТодМа» шудонын эскеризы. Эшъяськон юртэ 12 команда люкаськиз (тросгес удмуртъёс, поръёс), котькудаз быдэн 6 адями. Татын ик студентъёс, школаын дышетскисьёс, пӧртэм удысъёсын ужасьёс. Ми но Chukinder командаенымы татчы пыриськимы. Тунсыко вал, мар ми тодӥськомы асьме выжыысьтымы калыкъёс сярысь. Шудон 5 люкетлэсь кылдӥз. Нырысетӥез - матрица. Отын милем 5 пӧртэм тема сётӥськиз, котькудаз 5 юан. Дунъёссы но соослэн пӧртэмесь: 10 балл но, 50 но басьтыны быгатӥмы. Янгышъёс понна баллъёсты кулэстылӥзы. Нырысетӥ юанъёс чузъяськем бере ик вӧсяськыны кутскимы, «минусэ» гинэ медам кошке вал шуыса. Татын тодӥськод ке, вормод, уд ке - малпаськыса но кулэ йылпумъянэ уд вуы. Нырысетӥ люкетын вормизы «Палинкаос», кызьы асьсэос веразы, пӧлазы 2 мадьяръёс, 2 уйпал но 2 лымшор удмуртъёс шудӥзы. Озьы милемыз дасязы валтӥсь этапъёслы. Тужгес но малпаськытӥсь вал «60 секунд» нимаськись раунд. Минут куспын юанлы валэктон сётоно вал. Шудыса выльзэ но тодӥмы. Кылсярысь, Сергей Довлатов писатель Комиысь колониын надзиратель луыса ужам. Фин-угор калыкъёслэсь кырӟанъёссэс но тодылӥмы. Нош поэтъёсын но поэзиен герӟаськем юанъёс милем трос балл вайизы. Умой, командаяд удмурт кылосбуръя факультетысь визьмо студентъёс вань ке. Аслым кельшиз суредъёсын этап. Татын котькуд юан герӟаськиз туспуктэмен яке видеоен. Кылсярысь, косметика поттӥсь брендлэсь рекламазэ возьматӥзы. Кыӵе кунысь, пе, отысь модали. Югыт ымнырзэ, тӧдь-тӧдь йырсизэ адӟыса, соку ик Финляндиысь шуыса гожтӥмы. Ӧм янгышалэ. Удмуртъёс вормисьёс пӧлы шедизы: 3-тӥ инты «Валамон, Паримон» команда басьтӥз, 2-тӥ луизы «Палинкаос». Нош вормизы пор егитъёс, командазы «Ужара» нимаськиз. Мария Емельянова Туспуктӥз Никита Шамтуров  